Návrh na finančné zabezpečenie mimoriadne zvýšenej činnosti štátnych orgánov
súvisiacej s preverovaním činnosti obchodných spoločností bez licencií

Ministerstvo vnútra Slovenskej republiky a Policajný zbor Slovenskej republiky (ďalej len “MV SR”), Ministerstvo spravodlivosti Slovenskej republiky a územne príslušné Krajské súdy (ďalej len “MS SR”) a Generálna prokuratúra Slovenskej republiky (ďalej len “GP SR”) viacnásobne signalizovali mimoriadnu náročnosť úkonov, vykonanie ktorých sú povinní zabezpečiť v súvislosti s preverovaním činnosti niektorých obchodných spoločností so sídlom v Košiciach a Banskej Bystrici. Vo februári prvé z nich ohlásili prerušenie svojej činnosti a neplnenie záväzkov voči klientom. Od tohto momentu štátne orgány evidujú podnety na prešetrenie činnosti spoločností B.M.G. Invest, Horizont Slovakia, AGW, SPOROINVEST, Drukos BDV družstvo a ďalšie, ako aj osôb, ktoré ich vlastnia alebo ktoré konali v ich mene.

Vláda Slovenskej republiky na svojej mimoriadnej 207. schôdzi dňa 11. marca 2002 prerokovala Komplexnú informáciu o stave a situácii v nebankových finančných subjektoch a vykonaných opatreniach. Informácia špecifikovala činnosť jednotlivých rezortov a inštitúcií pri riešení situácie súvisiacej s nelicencovanými finančnými subjektami. Obsahuje i opatrenia do budúcnosti. Vláda SR schválila komplexnú informáciu uznesením č. 221.

V priebehu marca MV SR, MS SR a GP SR predložili prvé požiadavky na zvýšenie rozpočtových prostriedkov. Tieto predstavovali potrebu celkom 117 240 tis Sk, z toho pre MV SR 87 900 tis Sk, MS SR 26 340 tis Sk a GP SR 3 000 tis Sk. Neskôr sa požiadavky KS v Košiciach znížili na 8 080 tis Sk a požiadavky GP SR zvýšili na 14 400 tis Sk.

Dňa 19. apríla 2002 sa uskutočnila na Ministerstve financií SR pracovná porada za účasti predstaviteľov Ministerstva spravodlivosti SR, Ministerstva vnútra SR a Generálnej prokuratúry SR. Predmetom rokovania, bolo prehodnotenie výšky požadovaného finančného krytia výnimočných činností uvedených rezortov v súvislosti s realizáciou opatrení prijatých vládou na zníženie rizika vzniku podobných situácií, ktoré vznikli v minulosti vo vzťahu k pôsobeniu nelicencovaných finančných subjektov. Závery z porady vo vzťahu k finančnému zabezpečeniu potrieb jednotlivých rezortov vyjadruje nasledovná tabuľka.  
	
 											(v tis Sk)
V ý d a v k y | MS SR | MV SR | GP SR
Bežné výdavky spolu | 11 273 | 49 200 | 5 000
z toho: | | |
610 – mzdy, platy a OOV | 824 | 12 400 | 284
620 – poistné a odvody | 313 | 7 600 | 107
Kapitálové výdavky spolu | 200 | 11 700 | 0
S p o l u | 11 473 | 60 900 | 5 000

Ministerstvo spravodlivosti SR  

	Pôvodná požiadavka rezortu v sume 26 340 tis Sk vychádzala z predpokladu, že na súd sa obráti asi 210 tis poškodených klientov uvedených subjektov a každému z nich sa bude  musieť najmenej 4-krát doručiť poštová zásielka, čo by predstavovalo výdavky na poštovné 21 840 tis Sk a na obálky, papier, tlačivá a farbu do rozmnožovacích strojov asi 4 500 tis Sk. Odhad prešiel postupným upresnením. Súčasná požiadavka predstavuje 11 473 tis Sk, čo znamená zníženie o 14 867 tis Sk.

Ministerstvo vnútra SR  

	Pôvodná požiadavka rezortu v sume 87 900 tis Sk vychádzala z potreby zabezpečiť posilnenie špecializovaných vyšetrovacích tímov vrátane vyčlenenia vecných prostriedkov na urýchlené a dôsledné vyšetrenie prípadnej trestnej činnosti spojenej s činnosťou obchodných spoločností bez licencií. Súčasná požiadavka predstavuje 60 900 tis Sk, čo znamená zníženie  o 27 000 tis Sk. 

Generálna prokuratúra SR  

	Pôvodná požiadavka rezortu v sume 3 000 tis Sk bola neskôr zvýšená na 14 400 tis Sk. Táto bola vecne charakterizovaná rozsahom trestných vecí, zvýšeným počtom vyšetrovacích úkonov, zložitosťou procesných úkonov, sústredením vyšetrovania na MV SR, početnosťou procesných strán, zvýšením prevádzky služobných vozidiel, nutnosťou vykonávania úkonov v cudzine, zvýšením počtu vystavených úradných písomností, zvýšením náhrad služobných pohotovostí a nutnosťou stáží (výpomocí) z podriadených prokuratúr, preverovaním ďalších podnikateľských subjektov, prevezením, znaleckým ohodnotením, poistením a uskladnením dovtedy 22 zadržaných motorových vozidiel, úkonmi súvisiacimi so zaistením majetku obvinených, ktorý sa nachádza v zahraničí, a zaistením a uskladnením ďalších hnuteľných vecí dôležitých pre trestné konanie. Súčasná požiadavka predstavuje 5 000 tis Sk, čo znamená zníženie o 9 400 tis Sk. 

Cieľom materiálu je ustálenie okruhu a objemu potrieb štátnych orgánov a poskytnutie  prostriedkov štátneho rozpočtu pre plnenie ich náročných a mimoriadne početných úkonov vo väzbe na osobitný celospoločenský význam preverenia činnosti niektorých obchodných spoločností, ktoré medzičasom svoju činnosť nevyvíjajú a ktoré sú podozrivé z nezákonného konania. Zároveň sa zabezpečuje dodržanie postupu podľa zákona o rozpočtových pravidlách, súlad so zákonom o štátnom rozpočte na rok 2002 a uznesením vlády SR č. 398/2002.

Rozhodujúcim je okruh potrieb financovaný z bežných výdavkov. Má takmer 85%-ný podiel. Aktivity štátnych orgánov predstavujú potreby v sume 77 373 tis Sk. Porovnaním s požiadavkami pred 19. aprílom 2002, pri hospodárnosti a efektívnosti vynakladania rozpočtových prostriedkov a plynulom vykonávaní nevyhnutných úkonov a plnenia iných úloh rezortov, možno prezentovať relatívnu úsporu 51 267 tis Sk. 

Pracovné konzultácie a rokovanie reprezentantov dotknutých rezortov preukázali, že mimoriadne zvýšenú činnosť štátnych orgánov je možné finančne kryť v rámci rozpísaných záväzných ukazovateľov štátneho rozpočtu na rok 2002 iba na úkor rovnako dôležitých úloh. Preto treba využiť oprávnenie vlády Slovenskej republiky na úpravu záväzných ukazovateľov štátneho rozpočtu dané ustanovením § 3 ods. 1 zákona č. 586/2002 Z.z. o štátnom rozpočte na rok 2002, a to formou povoleného prekročenia limitu výdavkov v súlade s ustanoveniami § 13  zákona č. 303/1995 Z.z. o rozpočtových pravidlách v znení neskorších predpisov.

Vláda SR na 215. schôdzi dňa 17. apríla 2002 prerokovala Správu o bezpečnostných rizikách spojených s realizáciou projektu KASROŠ a siete GOVNET. Uznesením číslo 398 zobrala správu na vedomie a vedúcemu Úradu vlády SR uložila odstúpiť od zmluvy č. 1611805001 z 22. mája 1998 s firmou KISS. Podľa ustanovenia § 14 ods. 4 písm. a) zákona   o rozpočtových pravidlách v znení neskorších predpisov je rozpočtová organizácia povinná vo svojom rozpočte viazať prostriedky v prípade, ak tieto prostriedky boli určené na úlohy, ktoré sa vôbec alebo sčasti nebudú realizovať. Tým sa uvoľnia zdroje - výdavky štátneho rozpočtu v sume 704 400 tis Sk, časťou ktorých možno finančne zabezpečiť mimoriadne zvýšenú činnosť štátnych orgánov súvisiacu s preverovaním činnosti obchodných spoločností bez licencií. Požiadavky v sume 77 373 tis Sk predstavujú cca 11% výdavkov na Celoslovenský informačný systém GOVNET-KASROŠ rozpočtovaných v rozpočtovej kapitole Všeobecná pokladničná správa na rok 2002. Jeho realizáciu vláda uznesením číslo 398 zo dňa 17. apríla 2002 síce nezrušila, ale de facto odsunula na obdobie po roku 2002.

Dňa 7. mája 2002 komisia pod vedením podpredsedu vlády SR pre ekonomiku v rámci rokovania vo veci Kontrola zabezpečenia plnenia opatrení uvedených v materiáli Komplexná informácia... a opatrení vyplývajúcich z uznesenia NR SR č. 1943 posúdila aj pridelenie dostatočných prostriedkov na urýchlené a dôsledné vyšetrenie prípadnej trestnej činnosti spojenej s činnosťou nebankových subjektov a prijala záver o predložení materiálu vláde SR ministrom financií s návrhom na posilnenie rozpočtových kapitol MS SR, MV SR a GP SR celkom o 77,4 mil Sk.

V súlade s týmito skutočnosťami je vypracovaný návrh uznesenia vlády, ktorým sa vláde navrhuje schváliť úpravu záväzných ukazovateľov štátneho rozpočtu rozpočtovej kapitoly Všeobecná pokladničná správa formou viazania rozpočtových výdavkov v súlade s uznesením vlády SR č. 398 z 17. apríla 2002 a ustanoveniami § 14 zákona o rozpočtových pravidlách a rozpočtových kapitol podľa záverov porady konanej dňa 19. apríla 2002 formou povoleného prekročenia limitu výdavkov o sumy, ktoré sú uvedené v tabuľke na str. 1. Zároveň sa vláde navrhuje použitie týchto výdavkov vecne obmedziť – účelovo viazať. Prostriedky štátneho rozpočtu v rozsahu povoleného prekročenia budú podliehať osobitnému režimu zúčtovania. Okrem toho sa navrhuje, aby minister spravodlivosti, minister vnútra a generálny prokurátor, všetci v postavení správcov rozpočtových kapitol, predložili vláde SR spoločnú správu, ktorá bude informovať o použití účelových prostriedkov štátneho rozpočtu na rok 2002, ktoré boli určené na finančné zabezpečenie mimoriadne zvýšenej činnosti štátnych orgánov súvisiacej s preverovaním činnosti obchodných spoločností bez licencií.